། །  ། ། ༄༅།  ། དགེ་ཚུལ་བསྐལ་བཟང་སྦྱིན་པ་དང་།  བསྐལ་བཟང་ཆོས་འཕེལ་གཉིས།  ཚུལ་ཁྲིམས་དང་།  ཐོས་བསམ་སྒོམ་པའི་བསླབ་སྦྱོང་འཕེལ་ངོས་ནས།  ངེད་ལ་འཚམས་འདྲི་དང་།  སྐྱབས་གསོལ་གྱི་ཡི་གེ་རྟེན་བཅས་འབྱོར།  འདིར་ཡང་སྐྱབས་གསུམ་ཐུགས་རྗེས་འཚོ་བ་སྙོམ་ཁུལ་དུ་མཆིས་ཤིང་།  ད་ཆ་དགུན་མཚམས་སྐབས་སུ་མཆིས།  སླད་ཀྱི་ཆར་ཡང་དགེ་ཚུལ་རྣམ་པ་གཉིས་ནས།  དད་དང་ཤེས་རབ་སྦྱང་ཕྱིར་གསུང་རབ་ལ།  ། མིག་དང་བློ་ཡིས་ལྟ་བའི་བརྩོན་པ་བསྐྱེད།  ། དེ་ཡི་གྲོགས་སུ་བླ་མ་ལྷར་བཅས་ལ།  ། ཐུགས་རྗེ་བསྐུལ་ཞིག་འདིར་ཀྱང་དེ་ལྟར་བགྱིད།  ། ཁྱེད་གཉིས་ཀྱིས་ཞུ་བ་དེ་འགྲུབ་པའི་རྟེན་འབྲེལ་བྱེད།  སྔགས་མདུད་རེ་བཅས་ལམ་བྲག་ནས། །  ། ། ( ༩༧ ) ༄༅།  ། དགེ་ཚུལ་བློ་དང་ལྡན་པ་གང་།  ། ཁྱོད་ཉིད་ཆོས་བཞིན་སྤྱོད་པ་ནས།  ། ངེད་ལ་བསྟོད་པའི་མེ་ཏོག་གི།  ། ཚིག་འབྲུ་དོན་གྱི་སྦྲང་རྩི་མཆོག། ལྷ་གོས་རྟེན་གྱི་སྤོང་དང་བཅས།  ། ཤེས་རབ་ཡངས་པའི་རོ་འཛིན་རྩེར།  ། རྣམ་པར་རྩེན་པའི་ལྟད་མོ་མཐོང་།  ། ཡིད་ཀྱི་སྐྱེས་བུ་དགའ་བས་མྱོས།  ། འདི་ནའང་བསྟི་གནས་སུམ་རྩེན་ཚལ།  ། ལེགས་སྤྱད་གཞོན་ནུའི་རོལ་གར་ལ།  ། འཁྱུད་དང་ལྷན་ཅིག་ལྷ་མིན་དཔུང་།  ། ས་འོག་བྱེར་བའི་དགའ་སྟོན་བྱེད།  ། གསུང་རབ་རྒྱ་མཚོའི་འཇིངས་བརྒལ་བའི།  ། རིན་ཆེན་བརྟག་དཔྱད་ཚུལ་དྲིས་པ།  ། ད་ལྟ་འདུ་ལོང་ཟར་ཟིར་གྱིས།  ། གཡེང་བས་ཁྱོད་ལ་བསྐུར་མ་ནུས།  ། སླད་ནས་གང་ཤེས་འབྲི་བར་བྱ།  ། ཁྱོད་ཀྱིས་གསུང་རབ་ལ་རྟོག་པ།  ། བསྟན་པའི་ཞབས་འདེགས་ཁྱོད་ཀྱིས་བྱས།  ། རང་གིས་དལ་བ་དོན་ལྡན་གྱུར།  ། ད་དུང་རྟོག་ཅིག་གང་ནུས་བཤད།  ། སྔགས་མདུད་བཅས་ལམ་བྲག་ནས། །  ། ། ༄༅།  ། ཨ་བདེ་ལེགས་སུ་གྱུར་ཅིག། སྙིང་ཆོས་ལ་དཀར་བའི་མོས་ལྡན་ཁྱོད།  ། ལས་སྨོན་ལམ་སྟོང་གིས་མཚམས་སྦྱར་ནས།  ། ང་བླ་མའི་ཕྱོགས་སུ་ཡི་གེ་བསྲིངས།  ། དེ་སེམས་ལ་འཕྲོད་དོ་ང་ཡང་བདེ།  ། ད་སླར་ཡང་བླ་མ་མཆོག་གསུམ་ལ།  ། བློ་ལེགས་པར་གཏོད་ལ་གསུང་རབ་ལྟོས།  ། སེམས་ཆོས་དང་བསྲེས་ལ་དད་པ་གྱིས།  ། གནས་འཁོར་བའི་ཉེས་དམིགས་དྲན་པར་གྱིས།  ། ངས་བླ་མ་མཆོག་གི་ཐུགས་རྒྱུད་བསྐུལ།  ། གཏམ་དེ་རྣམས་བློ་ལ་ཆུད་པར་བྱ།  ། རྟེན་སྔགས་མདུད་དང་བཅས་གནས་མཆོག་ནས།  ། ཚེས་དགེ་བ་ཞིག་ལ་བྲིས་པ་ཡིན། །  ། ། ༄༅།  ། ཁྱེད་སྐུ་ཁམས་བཟང་ངོས་ངེད་ལ་ཡི་གེ་དང་དངུལ་ཞོ་ལྔ་ཉམས་མེད་འབྱོར།  བདག་ཀྱང་འདུ་བ་སྙོམས་ཁུལ་དུ་མཆིས།  ལོ་གསར་པ་ནང་སྐྱོན་ངོ་ཞིག་མ་བབས།  གེགས་སེལ་དུ་གདུགས་དཀར་ཡག་པོ་བྱས་ནས་སྟོང་ཚར་གཉིས་གསུམ་གྱིས།  ངེད་ཀྱི་དགེ་ཚུལ་ཁྱེད་ཀྱི་མདུན་དུ་བྱུང་ན་སྔར་ཞུས་བཞིན་བསླབ་བྱ་སློབ་པ་ལ་རེམ།  རྒྱལ་བའི་བསྟན་པ་ནུབ་པའི་རྟགས་སུ་དགེ་སློང་གིས་བསླབ་བྱ་མི་སློབ།  དགེ་ཚུལ་ལ་བསླབ་བྱ་མི་སློབ།  ཀུན་གྱིས་ཆོ་ག་དང་ཆོས་སྤྱོད་འདོན་པ་ཙམ་སྙིང་པོར་འཛིན་པ་ང་རང་ཚོ།  ཐམས་ཅད་ཉམ་ཐག་པ་ཨང་བསམ་ནས་ངས་ནན་ཏན་བྱས་ཀྱང་དཀར་མཛེས་པའི་གྲྭ་པ་རྒན་གཞོན་ཚོ་དབུ་སྲ་བཞིན་ཡོད་པ་འདྲ་བསམ།  བསྟན་པའི་རྩ་བ་དང་པོ་སྡོམ་པ་ཞུ་བ་ལ་ནན་ཏན།  དེ་ནས་སྲུང་བ་ལ་ནན་ཏན།  དེ་ནས་ཉམས་ན་ཕྱིར་བཅོས་ལ་ནན་ཏན་དགོས་གསུང་བ་ལ།  དང་པོ་ཞུ་བ་དང་སྡོམ་པ་འབོག་པ་ལ་ནན་ཏན་མེད།  དེ་ནས་སྲུང་བ་ལ་སུས་ཀྱང་ནན་ཏན་མི་མཛད་པ་འདི་ལ་བསྟན་པ་ནུབ་པ་མི་ཟེར་རམ།  མང་བ་ཙམ་གྱིས་ཅི་བྱ་བསམ་པ་བྱུང་།  ཁྱེད་ལ་འཕྲོས་པ་ཞུ་བ་ཡིན།  ད་ཁྱེད་རང་གིས་ཀྱང་།  མཆོག་གསུམ་ལ་གསོལ་བ་ཐོབ།  དགེ་སྦྱོར་ཐོས་བསམ་མཛོད།  ངེད་ནས་ཐུགས་བཞེད་བཞིན་འགྲུབ་པའི་སྨོན་འདུན་ཞུ།  རྟེན་སྔགས་མདུད་ལྷ་རྫས་བཅས།  བདག་ལམ་བྲག་བླ་མས་འབུལ་ལམ་ཞུས། །  ། ། ( ༩༨ ) ༄༅།  ། དགེ་སློང་གྲགས་པ་བསམ་གཏན་གྱི་ཡི་གེ་ཁ་བཏགས་དྲི་བཟང་དམ་པེ་འབྱོར་ཡིད་དགའ་བ་འཕེལ།  བསླབ་བྱ་ནི།  དགེ་སློང་གྲགས་པ་བསམ་གཏན་ཁྱེད།  ། དལ་འབྱོར་ཐོབ་པ་ད་རེས་ཙམ།  ། བསྒུགས་རྒྱུ་ནམ་འཆི་ངེས་མེད་ཡིན།  ། སྐྱེ་ས་གར་སྐྱེ་འདིར་སྐྱེ་མེད།  ། བློ་གཏད་དཀོན་མཆོག་གསུམ་ལ་གྱིས།  ། བྱེད་རྒྱུ་བློ་སྦྱོང་རྣམ་ཐར་ལྟོས།  ། བསམ་རྒྱུ་གཞན་ཕན་བྱང་ཆུབ་སེམས།  ། དབེན་གནས་འདུག་པའི་ཕན་ཡོན་ལ།  ། བསམས་ནས་གྲོང་ཆོག་རེ་མ་ཆེ།  ། བྱིན་རླབས་མྱུར་འཇུག་གསོལ་འདེབས་ནི།  ། བླ་མ་དང་དབྱེར་མེད་པའི་ཐུབ་དབང་མདུན་དུ་བསྒོམས།  ཡང་བསྒོམས་ཡང་བསྒོམས།  གཙུག་ཏོར་ནས་གདན་གྱི་བར་བསྒོམས།  གསལ་ཐོབ།  དེ་ནས་དུས་གསུམ་སྐྱབས་གནས་ཀུན་འདུས་ཀྱི་ངོ་བོ་དྲིན་ཅན་རྩ་བའི་བླ་མ་ཐུབ་དབང་རྡོ་རྗེ་འཆང་བློ་བཟང་གྲགས་པ་ལ་གསོལ་བ་འདེབས།  བློ་ཆོས་སུ་འགྲོ་བ།  ཆོས་ལམ་དུ་འགྲོ་བ།  ལམ་ཐེག་པ་ཆེན་པོར་འགྲོ་བ།  ཐེག་པ་ཆེན་པོ་མཐར་ཕྱིན་པར་བྱིན་གྱིས་བརླབ་ཏུ་གསོལ།  ཞེས་གསོལ་བ་ཐོབ་དང་།  དེ་ལས་གཞན་དངོས་གྲུབ་ཀུན་འབྱུང་མ་དང་།  བླ་མ་མཆོད་པ་སོགས་ལས་ལྷག་པ་མི་དགོས།  ངེད་ལ་འབྲི་ཁོམ་མི་འདུག། འདི་ནས་ཀྱང་སྐྱབས་འཇུག་བགྱིད།  སྔགས་མདུད་བཅས་ཁྲི་ཆེན་ཆོས་སྡིངས་ནས། །  ། ། ( ༩༩ ) ༄༅།  ། བསམ་གཏན་ལ།  ཆོས་སྡིངས་ཟླ་བའི་རྡོ་གཅལ་སྟེང་།  ། གཡོ་མེད་དྭངས་པའི་བསམ་གཏན་རྫིང་།  ། གསུང་རབ་རྒྱ་མཚོའི་རྒྱུ་སྐར་བཀྲ།  ། སྐྱེ་རྒུའི་གདུང་སེལ་མིན་ན་ཅི།  ། བྱིས་པ་མགོ་སྐྱེས་སྤྲ་བ་འདྲ།  ། ཀྱལ་ཀའི་རླུང་གིས་གཡེངས་པ་ལ།  ། དྲང་སྲོང་ཆེན་པོ་བརྩེ་བ་ཡིས།  ། འཛུམ་མདངས་བཅས་ཏེ་བཟོད་པ་མཛོད།  ། ཁྱོད་ནི་མཚོ་ཡི་པདྨོ་འདྲ།  ། གཞན་དག་དགོན་པའི་མེ་ཏོག་སྟེ།  ། ད་དུང་ལེགས་གསུངས་ཆར་གྱིས་བསྲིངས།  ། ལྷ་ལམ་བཀང་ནས་མགྲོན་ལ་བསྟར།  ། ཤོག་དྲིལ་གསུམ་ཡུན་རིང་འགྱངས་སོང་སྟེ་བརྙས་པ་མ་ལགས།  སྔགས་མདུད་བཅས་ཡོད། །  ། ། ༄༅།  ། དགེ་སློང་བསམ་གཏན་རྒྱ་མཚོ་ཁྱེད།  ། མདང་ཞག་སྐུ་ཁམས་བདེ་བ་དང་།  ། དགེ་སྦྱོར་སྤྲོ་བ་སྐྱེ་བ་དེ།  ། ཤིན་ཏུ་ལེགས་འདུག་ཨེ་མ་ཧོ།  ། གཞན་དུ་འགྲོ་སྙིང་འདོད་པ་ལ།  ། དཀོར་བདག་མི་དགའ་བྱེད་བྱུང་ན།  ། འགྲོ་བ་མི་དགའ་བཤོལ་བ་ལེགས།  ། ཆོས་ཕྱིར་དཀའ་བ་སྤྱོད་པའི་ཕྱིར།  ། མི་མེད་ལུང་སྟོང་འགྲིམ་པ་རྣམས།  ། གང་ལའང་ལྟོས་མེད་ཀག་སྟེ་ལངས།  ། ལྷམ་སྣ་བསྒྱུར་ནས་བན་གཞིས་རྫོགས།  ། ཁུར་དང་དྲུད་པ་གང་ཡང་མེད།  ། འགྲོགས་དང་མི་འགྲོགས་ཅི་ཡང་མེད།  ། རང་གི་བློ་ཡིས་དཔྱད་པ་ལས།  ། མོ་དང་ལུང་བསྟན་ཞུ་བ་མེད།  ། ཁྱེད་ནི་ཡུན་རིང་རབ་ཞིག་ནས།  ། ཅ་ཀ་ཐུགས་བསམ་རྒྱུན་མི་ཆད།  ། ལག་ཏུ་ལོན་པ་མ་བྱུང་ན།  ། དབེན་པའི་གནས་མཆོག་དེ་ཉིད་དུ།  ། རྣལ་དུ་ཕབ་ནས་དགེ་སྦྱོར་མཛོད།  ། བླ་མ་བཟང་ཞིང་འཚོ་བ་བཟང་།  ། ས་ཆ་བཟང་ཞིང་གྲོགས་ཀྱང་བཟང་།  ། འགྲོ་བ་མི་ལེགས་སྡོད་པ་ལེགས།  ། ང་ཡི་མོ་ཡང་འགྲོ་བ་ལ།  ། མི་ལེགས་སྡོད་ལ་ལེགས་པ་བྱུང་།  ། ཨེ་མ་ཤཱཀྱའི་དགེ་སློང་ཁྱེད།  ། མ་ཕེབས་བཞུགས་ནས་གདམས་ངག་ལ།  ། བསམ་སྒོམ་ཆིག་སྒྲིལ་མཛོད་ཅིག་དང་།  ། སྐྱིད་པའི་ཉི་མ་ཤར་ནས་འོང་།  ། བློ་མང་མདུན་མའི་དཀྲུགས་ཤིང་གསུངས།  ། གལ་ཏེ་བཟང་དགུ་གཞན་འཛོམ་ཀྱང་།  ། བླ་མ་འམ་ནི་དགེ་འདུན་གྱི།  ། ཐུགས་དཀྲུག་པ་འམ་སྡིག་ལས་ཆེ།  ། གཞན་དག་འབྱུང་བའི་གྲབས་བྱེད་ན།  ། དཀོར་བདག་འབྱུང་པོ་ཆགས་སྡང་ཅན།  ། འཁྲུག་དང་མི་འཁྲུག་ཁ་ན་མེད།  ། མོ་པ་སྒྱེ་རྒྱབ་ལག་མྱོང་ལ།  ། འཚུབ་དང་མི་འཚུབས་ཁ་ན་མེད།  ། ལྷ་པ་ཡི་དྭགས་ཁོག་ཞུགས་ལ།  ། ཤིས་དང་མི་ཤིས་ཁ་ན་མེད།  ། གང་ན་རྩོད་པ་དེར་སྡོད་ལས།  ། དཔག་ཚད་བརྒྱར་འགྲོ་དགའ་བ་རུ།  ། དམ་པས་གསུངས་ཕྱིར་ཀག་སྟེ་ལངས།  ། ཕྱི་མིག་མི་གཟིགས་འབྱོན་པར་ཞུ།  ། དེ་བས་དེ་འདྲ་མ་མཆིས་ན།  ། སྤྲང་པོ་བཟའ་ཚང་འགྲོ་བ་བཞིན།  ། སྣོད་སྤྱད་ཁུར་བསམ་མི་ལྕོགས་ཀྱི།  ། དབེན་པའི་གནས་དེར་རྩོག་ག་བཞུགས།  ། སེམས་ཉིད་རབ་ཡངས་ནམ་མཁའི་ངོས།  ། གསུང་རབ་བྲིས་ནས་མ་ཁུར་ན།  ། ཤོག་སྣག་ཁུར་པོ་གདོས་ཐག་ཡིན།  ། ( ༡༠༠ )དཔེ་ཆའི་རྩ་བར་རྩོག་གེ་བཞུགས།  ། བཞག་པར་མི་ཕོད་ཁུར་མི་ནུས།  ། བཅས་པ་སྲུང་བར་དཀའ་བ་ཡི།  ། སྣམ་སྦྱར་རྩ་བར་རྩོག་གེ་བཞུགས།  ། འཚོ་བ་སྒྲུབ་ལུགས་ལྟོ་རྒྱབ་ལ།  ། རག་ཤིང་རྒྱལ་བས་གསུངས་པ་ལས།  ། ལོགས་སུ་སྒྲུབ་ལུགས་མ་མཆིས་ན།  ། རང་མགོ་མི་ཐོན་ཁ་བཤད་ལས།  ། སྔས་འགོར་སྐྱེལ་བའི་ལྟོ་གོས་རྩར།  ། རྩོག་གེ་བཞུགས་ན་ཐུགས་སོ་བསོད།  ། གཞན་དུ་འགྲོ་ལ་མཐུན་མི་མཐུན།  ། གང་ལ་གཟབ་དང་མི་གཟབ་པའི།  ། བློ་རྩེ་རྣོན་པོ་ཡོད་པ་རྣམས།  ། བློ་རྩེ་དེ་ཉིད་ཕྱར་ནས་འགྲོ།  ། བློ་རྩེ་ཕྱར་རྒྱུ་མེད་པ་ལ།  ། ཉམས་མྱོང་མེད་པའི་ཁ་བཤད་ལ།  ། དྲིས་ནས་སོང་ཀྱང་ཁྱི་བདམ་བཞིན།  ། རྐྱེན་ཅིག་ཉིད་ཀྱིས་འཁྱོགས་ཏེ་འགྲོ།  ། བླ་མ་གྲོགས་ཀྱིས་གང་བ་ཡི།  ། དབེན་པའི་གནས་དེར་རྩོག་གེ་བཞུགས།  ། གྲོགས་པོ་ཁ་མང་བློ་མང་ཅན།  ། འགྲོ་དང་སྡོད་པའི་དོགས་སློང་གིས།  ། ཐམས་ཅད་བསམ་པ་དཀྲུག་པར་བྱེད།  ། སྐྱེས་བུ་ཆོས་ཀྱི་ཁོང་ཤེད་ཅན།  ། གྲོགས་ཤིག་རྙེད་ཀྱང་ཟུར་གྱིས་བལྟ།  ། འདོར་དང་མི་འདོར་བློ་ཡིས་དཔྱོད།  ། སྣ་ཐག་རང་གིས་ལག་ཏུ་འཛིན།  ། གང་དུ་སོང་ཀྱང་བློ་དང་འགྲོགས།  ། བློ་མེད་རྒྱལ་པོ་ཤིག་གིས་གསོད།  ། གལ་ཏེ་ཁྱོད་ལ་བློ་མེད་ན།  ། དྲིས་པས་འདྲི་བར་མི་ལྡང་གི།  ། ཐམ་མེ་ཐོམ་མེའི་མི་རྣམས་ཀྱང་།  ། རི་ཁྲོད་པ་ཞེས་མཆོད་འགྱུར་བའི།  ། དབེན་པའི་གནས་དེར་རྩོག་གེ་བཞུགས།  ། འདི་ལྟར་བྲིས་ལ་ཉེས་བྱུང་ན།  ། གྲོགས་པོ་ཁྱེད་ཀྱིས་བཟོད་པ་བཞེས།  ། གལ་ཏེ་འདི་ལ་དགེ་མཆིས་ན།  ། བདག་དང་ཁྱེད་དང་གཞན་རྣམས་ཀྱང་།  ། འཁོར་བ་གང་ལའང་མ་ཆགས་པར།  ། དབེན་པར་སྒྲུབ་པ་བྱེད་པར་ཤོག། ཅེས་པ་དགེ་སློང་བསྐལ་བཟང་རྣམ་རྒྱལ་གྱིས་བྲིས་པའོ། །  ། ། ༄༅།  ། བླ་མ་རིན་པོ་ཆེ་ལ་ཟུར་ཞུས།  གསུང་ཤོག་ཁ་སང་སྨོན་ལམ་སྐབས་དར་རྒྱས་དགོན་དུ་འབྱོར་བྱུང་འོན་ཀྱང་མི་ཆོས་གནད་ཕྲེང་ལ་མཆན་བུ་དགོས་ཚུལ་གསུང་འདུག་སྟབས།  དཔེ་ཆ་འདི་སྐོར་ལ་ཡིག་ནོར་རྒྱུན་འབྱམས་ཀྱི་ཚིག་དག་མ་དག་འདྲ་མིན་ཅི་རིགས་ཡོད་གཤིས་བརྟག་དཔྱད་བྱེད་པ་དང་།  འདི་སྐོར་གྱི་ནང་ནས་དག་པ་ཞིག་རྙེད་བྱུང་བ་ན་དཔེ་བཤུ་བ་དང་།  ཕྲན་གྱིས་ཡིག་རིགས་ལེགས་པོ་མི་ཐོན་ཀྱང་།  དག་ཁྱད་དུ་འདི་བཞིན་བྲི་བས་འགྱངས་པ་དང་།  སྡོད་པའི་གནས་དང་བཅས་རེ་ཤིག་འགྱངས་པར་ཐུགས་དགོངས་ཚོམ་མེད་པ་དང་།  བཀའ་གདམས་ཐིག་ཆོག་གི་ཟུང་འཇུག་གི་སྐོར་ལ།  འདི་སྐོར་གྱི་དཔེ་ཁྲོད་ན་གསལ་པོ་ཞིག་ཡོད་ཚུལ་མི་སྣང་བས་བསྐུར་རྒྱུ་མ་རྙེད།  དབང་གནང་ཚེ་ཕྱག་དཔེ་དེ་ཀ་རང་གི་ནང་ལྟར་མཛད་ན་སློབ་མ་གོ་མྱོང་ཅན་ལ་དེ་ཀས་ཆོག་གམ་སྙམ་པ་ཡང་བྱུང་།  དེར་མ་ཟད་དེ་སྐོར་བླ་མེད་ཀྱི་ཟུང་འཇུག་དང་བསྟུན་ནས་བརྡ་སྤྲད་པས་རུང་ངམ་སྙམ་པ་ལས་བདག་ལ་མེད།  བདག་རང་གིས་ནི་བྲག་རི་རྡོ་རྗེ་འཆང་གི་ཞལ་སྔ་ནས་ཀྱི་དྲུང་ནས་ཐོབ་པ་ལས་དེའི་དབང་བརྒྱུད་ནི།  སྔ་དབང་འདི་བླ་མེད་ཀྱི་དབང་སྔོན་དུ་སོང་བ་ཞིག་ལ་བསྐུར་ཞིང་ཟུང་འཇུག་གི་དོན་ཡང་མཐར་ཐུག་པ་དེ་ལས་མེད་པས་སོ་སྙམ་ས་སོར་བདག་ལ་དེ་སྐོར་གྱི་ཤོག་དྲིལ་ཡོད་ལགས་པར།  ( ༡༠༣ )ད་རེས་སྐབས་སུ་རི་ཁྲོད་ནས་རྩད་ཆོད་བྱས་ཤིང་ཤོག་དྲིལ་མང་པོའི་ཁྲོད་ནས་མ་རྙེད་ལགས།  བདག་གིས་སྐབས་རེ་ཙམ་ལ་འདོན་པའི་ཚེ་ནི་༧ལུང་རྟོགས་མངའ་བདག་སངས་རྒྱས་ཡེ་ཤེས་ཞབས།  ། བཀའ་དྲིན་མཉམ་མེད་བློ་བཟང་ཆོས་རྒྱན་ལ།  ། གསོལ་བ་འདེབས་སོ་྾།  ། མདོར་ན་ཆོས་འདིའི་དབང་བཤད་ཁྲིད་ལུང་གི།  ། བྱིན་རླབས་བརྒྱུད་འཛིན་བླ་མའི་ཚོགས་རྣམས་དང་།  ། ཁྱད་པར་དྲིན་ཆེན་རྡོ་རྗེ་འཆང་དབང་ལ།  ། གསོལ་བ་འདེབས་སོ་྾།  ། རྒྱལ་བ་ཀུན་གྱི་ཡབ་྾།  ། ཞེས་བསྒྱུར་ཞིང་བསྡུས་ཏེ་འདོན་པ་ལགས།  བསྐྱེད་རྫོགས་ཀྱི་ཁྲིད་ཀྱི་བརྒྱུད་པ་ནི་ཕུར་བུ་ལྕོག་གི་གསུང་འབུམ་ནང་ན་དཔའ་བོ་མཆོག་གི་སྤྱོད་ཡུལ་ཟུང་འཇུག་སྐུ།  ། ཞེས་སོགས་ཡོད་ལ་ཡི་དམ་གྱི་དབང་བྲག་རི་རྡོ་རྗེ་འཆང་གི་རྒྱལ་བ་གོང་མ་ལས་ཀྱང་གསན་པ་ཡིན་པ་འདྲ་སྙམ་པ་ཡང་བྱུང་།  འོན་ཀྱང་བདག་ཁ་སྤྱང་འདོ་མེད་ལ་དགོངས་ཚོམ་མེད་པ་ཐུགས་རྗེས་གཟིགས། །  ། ། ༄༅།  ། ཨ་བདེ་ལེགས་སུ་གྱུར་ཅིག། རྒྱ་ཆེན་ཚོགས་གཉིས་རིན་ཆེན་ཁམས་མ་ལུས།  ། བཞུ་བླུགས་ལས་གྲུབ་རྡོ་རྗེ་གསུམ་གྱི་དངོས།  ། བླ་མ་རྒྱལ་བ་སྲས་བཅས་འཕགས་པའི་ཚོགས།  ། ཀུན་ལ་སྤྱི་བོས་བཏུད་དེ་ཕྱག་བགྱིའོ།  ། རིང་ནས་གོམས་པའི་ཐུགས་རྗེའི་སྤྱན་རས་ཀྱིས།  ། ཉེ་བར་འཚོ་བའི་གདུལ་བྱ་བདག་ཅག་རྣམས།  ། དྭངས་པའི་ཡིད་ཀྱིས་དཔག་མེད་ཞིང་ཀུན་ནས།  ། མཆོད་ཚོགས་རྒྱ་མཚོ་དང་བཅས་འབུལ་བར་བགྱི།  ། ཁྱད་པར་སྲིད་ཞིའི་ལེགས་ཚོགས་གཅིག་བསྡུས་པའི།  ། ཇོ་བོ་ཤཱཀྱ་མུ་ནེའི་ཞབས་དྲུང་དུ།  ། སྨིན་འདའ་ནས་བཟུང་ག་དང་སེའུ་རྒྱས་ཀྱི།  ། རི་ཀླུང་ཆུ་ལ་གནས་པའི་རི་དྭགས་དང་།  ། བྱ་དང་ཉ